送叔寬弟通判瀘南
作者：蘇過
朝代：宋

paragraphs: 老人出鄉不得歸，西山潁水含清悲。
脂車獨辦入蜀計，欒城季子真男兒。
凌雲棧道三千里，屈指渡瀘五月時。
想歡里門下父老，寒食上冢先蟆頤。
吾弟平生得詩禮，大吾門戶惟子期。
巴川僰道人鄙遠，誰肯仁義變蠻夷。
蜀筇蒟醤亦安用，唐蒙已死仍瘡痍。
請君攜泥一丸去，持此關塞安黔黎。